text: 9 Abelmantapacha iñiyniyuq runasqa, Diosman uywasta qʼulachiq kanku. Chaywantaq juchankumanta kacharichisqa kayta necesitasqankuta, Dios "mirayni[qta]" runasta kacharichinanta nisqanpi iñisqankuta ima, rikuchirqanku (Génesis 3:15; 4:1-4; Levítico 17:11; Hebreos 11:4). Jehovaqa chay ruwasqankuta, paykunata ima, may allinpaq qhawarqa. Chaywanpis uywasta qʼulachisqankuqa, qhipaman aswan sumaqraq ruwakunanta rikuchinallanpaq karqa. Uywasqa, runata juchamanta mana kacharichiyta atinmanchu karqa, imaptinchus uywasqa mana runawan kikinchakunchu (Salmo 8:4-8). Biblia nin: "Torospa, chivospa yawarninkoqa manapuni atinchu runaspa juchanta pampachayta", nispa (Hebreos 10:1-4). Uywasta qʼulachisqankuqa, qhipaman Jesús wañuyninwan kacharichinawanchikta rikuchinanpaq karqa.